SL Uradni list Evropske unije C 302/7

Smernice Komisije – Smernice o vnašanju in objavi informacij o rezultatih kliničnih preskušanj v povezavi z izvajanjem člena 57(2) Uredbe (ES) št. 726/2004 ter člena 41(2) Uredbe (ES) št. 1901/2006

2012/C 302/03

1. OZADJE

V teh smernicah so opisani vidiki izvajanja tretjega pododstavka člena 57(2) Uredbe (ES) št. 726/2004 o postopkih Skupnosti za pridobitev dovoljenja za promet in nadzor zdravil za humano in veterinarsko uporabo ter o ustanovitvi Evropske agencije za zdravila (1) ter člena 41(2) Uredbe (ES) št. 1901/2006 o zdravilih za pediatrično uporabo (2).

Obravnavani sta vnašanje in objava informacij o rezultatih kliničnih preskušanj v povezavi z izvajanjem zakonodaje EU z namenom javne objave rezultatov kliničnih preskušanj. Ta cilj politike je vključen tudi v predlog Komisije za uredbo Evropskega parlamenta in Sveta o kliničnih preskušanjih zdravil za uporabo v humani medicini in razveljavitvi Direktive 2001/20/ES (3). V teh smernicah je opisan tudi postopek pri neizpolnjevanju predpisov in netočnosti podatkov.

Ta dokument dopolnjuje naslednje smernice Komisije:

— Podrobna navodila 2010/C82/01 o zahtevi za dovoljenje za klinično preskušanje zdravil za ljudi, ki se predloži pristojnim organom, uradnem obveščanju o znatnih spremembah in izjavi o koncu kliničnega preskušanja (v nadaljnjem besedilu: podrobna navodila CT-1) (4) in zlasti oddelek 4.3. podrobnih navodil,

— Smernice 2008/C168/02 o podatkovnih poljih iz baze podatkov o kliničnih preskušanjih, predvidene v členu 11 Direktive 2001/20/ES, ki jih je treba vključiti v bazo podatkov o zdravilih, predvideno v členu 57 Uredbe (ES) št. 726/2004 (5), in zlasti oddelka 3 in 5 teh smernic, ter

— Navodila 2009/C28/01 glede informacij o pediatričnih kliničnih preskušanjih, ki jih je treba vnesti v zbirko podatkov EU o kliničnih preskušanjih (EudraCT), in informacij, ki jih mora objaviti Evropska agencija za zdravila v skladu s členom 41 Uredbe (ES) št. 1901/2006 (6), ter zlasti oddelki od 3.2 do 3.4 in oddelek 5 teh navodil.

Poleg tega so bile navedene smernice Komisije še razširjene v dveh izvedbenih dokumentih s tehničnimi navodili, objavljenih v zbirki EudraLex — the rules governing medicinal products in the European Union (Eudralex – pravila, ki urejajo zdravila v Evropski uniji): List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 (Seznam polj za javno objavo iz zbirke EudraCT za klinična preskušanja pri pediatrični populaciji v skladu s členom 41 Uredbe (ES) št. 1901/2006) in List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004 (Seznam polj iz zbirke podatkov o kliničnih preskušanjih EudraCT za javno objavo v skladu s členom 57(2) Uredbe (ES) št. 726/2004) (7).

2. PODROČJE UPORABE

V teh smernicah sta obravnavana vnašanje in objava informacij o kliničnih preskušanjih v skladu z opredelitvijo iz člena 2(a) Direktive 2001/20/ES, za katera velja vsaj ena od naslednjih trditev:

— klinično preskušanje ureja ali ga je urejala Direktiva 2001/20/ES, ki se je začela uporabljati najpozneje 1. maja 2004 (za vnašanje informacij o rezultatih kliničnih preskušanj, ki so se končala pred tem datumom, glej oddelek 4.6.1). To pomeni, da je vsaj eno mesto kliničnega preskušanja v Evropski uniji (EU) ali v državi članici Evropskega gospodarskega prostora,

— klinično preskušanje je del načrta pediatričnih raziskav, vključno s tistimi, ki se izvajajo zunaj Evropske unije (EU) (8),

— klinična preskušanja spadajo na področje uporabe člena 45 Uredbe (ES) št. 1901/2006,

— klinična preskušanja spadajo na področje uporabe člena 46 Uredbe (ES) št. 1901/2006.

3. VSEBINA PREDLOŽENIH INFORMACIJ O REZULTATIH

Informacije o rezultatih za vsa klinična preskušanja iz oddelka 2 je treba predložiti v skladu s temi smernicami.

Vsebina informacij o rezultatih je določena v Navodilih 2009/C28/01. Informacije iz teh navodil se uporabljajo za klinična preskušanja pri pediatrični in nepediatrični populaciji.

Izvedbeni dokument s tehničnimi navodili o obliki podatkovnih polj (v nadaljnjem besedilu: celoten nabor podatkov) je objavljen v ločnem dokumentu v zbirki EudraLex — the rules governing medicinal products in the European Union (Eudralex – pravila, ki urejajo zdravila v Evropski uniji) in dopolnjuje dva izvedbena dokumenta s tehničnimi navodili: List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 (Seznam polj za javno objavo iz zbirke EudraCT za klinična preskušanja pri pediatrični populaciji v skladu s členom 41 Uredbe (ES) št. 1901/2006) in List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004 (Seznam polj iz zbirke podatkov o kliničnih preskušanjih EudraCT za javno objavo v skladu s členom 57(2) Uredbe (ES) št. 726/2004) (9).

Pri določitvi podatkovnih polj v navedenih podrobnih tehničnih navodilih so bila upoštevana prizadevanja za mednarodno uskladitev. Vsebina podatkovnih polj je enaka vsebini polj podatkovne zbirke ZDA „clinicaltrials.gov“ z redkimi izjemami, pri katerih se upoštevajo posebnosti, kot je načrt pediatričnih raziskav EU ter nenehne spremembe mednarodnih podatkovnih zbirk ali prizadevanja za mednarodno uskladitev.

4. NAČINI VNOSA IN OBDELAVE INFORMACIJ O REZULTATIH

Z vnosom informacij o rezultatih v evropsko podatkovno zbirko iz člena 11(1) Direktive 2001/20/ES (v nadaljnjem besedilu: EudraCT) sponzor, naslovnik sklepa o načrtu pediatričnih raziskav ali imetnik dovoljenja za promet z zdravilom, kakor je ustrezno, ravna v skladu s členom 41(2) Uredbe (ES) št. 1901/2006. Poleg tega se vnos teh informacij šteje za predložitev zbirnega poročila o kliničnem preskušanju kot del izjave o koncu preskušanja nacionalnim pristojnim organom v skladu z oddelkom 4.3 podrobnih navodilih CT-1. Objava informacij o rezultatih (glej oddelek 5) se šteje za predložitev informacij Komisiji za medicinsko etiko v skladu z oddelkom 4.2.1 podrobnih navodil CT-1.

4.1 Vnašanje podatkov

Informacije o rezultatih se vnesejo v zbirko EudraCT, in sicer z neposrednim vnašanjem podatkov prek spletnega vmesnika, ki ga zagotavlja Evropska agencija za zdravila (v nadaljnjem besedilu: Agencija), ali z nalaganjem datoteke XML prek spletnega vmesnika ali s tehnologijo omrežnega prehoda. Podatki se vnesejo v varni modul zbirke EudraCT.

Informacije je treba predložiti v skladu s shemo XML, ki jo je določila in objavila Agencija.

Informacije vnese:

— naslovnik sklepa o načrtu pediatričnih raziskav, če je klinično preskušanje del načrta pediatričnih raziskav,

— imetnik dovoljenja za promet z zdravilom, kadar spada klinično preskušanje na področje uporabe členov 45 in 46 Uredbe (ES) št. 1901/2006,

— sponzor kliničnega preskušanja za vsa druga klinična preskušanja iz oddelka 2.

Zato se osebi, pristojni za objavo informacij, zagotovi varen račun, ki omogoča prenos teh podatkov v sistem in njihovo urejanje. Ta oseba ima dostop samo do svojih podatkov. Dostop omogoča vnos podatkov v varen del sistema in njihovo vzdrževanje. Nadaljnjo obdelavo in objavljanje teh informacij nadzira Agencija.

V nekaterih poljih za podatke o protokolu bo prikazano ozadje preskušanja, s čimer se bo olajšala predstavitev informacij o rezultatih preskušanja. Ustrezne informacije o protokolu bodo iz zbirke EudraCT samodejno vnesene v ta polja, če so informacije o rezultatih predložene prek spletnega vmesnika ali v obliki prenesene datoteke XML z vnaprej izpolnjenimi polji. Pri vnašanju informacij o rezultatih se lahko ta polja posodobijo prek spletnega vmesnika ali z naložitvijo posodobljene datoteke XML z informacijami o protokolu.

Polja za pripombe so navadno na voljo za podatkovna polja, ki niso polja za prosto besedilo. V ta polja se lahko vnesejo informacije, ki dopolnjujejo vsebino obveznih polj. Zbrane podatke kliničnih preskušanj je večinoma mogoče ustrezno vnesti v predvideno podatkovno strukturo; kadar pa v podatkovnih poljih ni mogoče ustrezno navesti zahtevanih informacij, se lahko uporabijo polja za pripombe.

4.2 Obdelava

V varnem delu sistema poteka avtomatizirano tehnično potrjevanje. Če pride do težav, se vnašanje informacij ustavi. Oseba, pristojna za vnašanje informacij, prejme nato poročilo o potrditvi z navodili za rešitev ali odpravo težav.

Podatki se nato vnesejo v zbirko EudraCT, na podlagi veljavnih poslovnih pravil pa se izberejo informacije o kliničnih preskušanjih za javno objavo v registru EU o kliničnih preskušanj zbirke EudraPharm (glej oddelek 5). Ti podatki bodo povezani s podatki o protokolu, če so ti na voljo v zbirki EudraCT.

Varen modul ni dostopen javnosti. Z vnašanjem informacij o rezultatih se ne prepišejo obstoječe informacije o protokolu, ki so shranjene v zbirki EudraCT.

4.3 Roki

Informacije o rezultatih je treba vnesti v rokih iz Uredbe (ES) št. 1901/2006 in v skladu s smernicami iz točke 1, torej v 6 mesecih (če gre za klinična preskušanja pri pediatrični populaciji) (10), sicer pa v 1 letu od konca preskušanja (11).

Priporoča se, da se podatki o rezultatih vnesejo še pred temi roki, če so na voljo. To je na primer primerno, če so rezultati že bili objavljeni v znanstvenih revijah ali če je primarni zaključni datum kliničnega preskušanja predviden pred koncem preskušanja.

Če se klinično preskušanje predčasno konča, se ta datum šteje za konec kliničnega preskušanja.

Za načrtovano analizo in preskušanje se lahko navede samo en nabor podatkov o rezultatih. Če so rezultati večkrat analizirani, je treba vnesti vsako analizo.

4.4 Jezik

Informacije o rezultatih so večinoma številčne ali temeljijo na seznamu vrednosti z vnaprej določenimi možnostmi ali terminološkimi seznami.

Sistem omogoča v poljih s prostim besedilom vnos v več kot enem jeziku (če gre za uradni jezik EU). V skladu s standardom Svetovne zdravstvene organizacije in zaradi olajšanja mednarodne uporabe podatkov tudi zunaj EU je treba informacije vnašati v angleškem jeziku. Poleg tega so lahko informacije objavljene v katerem koli drugem uradnem jeziku EU.

4.5 Posodobitve podatkov in nadaljnji vnosi

Nekatere informacije o protokolu in rezultatih (denimo kontaktne točke za dodatne informacije ali stanje vloge), bodo osebe, odgovorne za vnašanje, lahko posodobile, tako da bodo posodobljene informacije po tehničnem preverjanju neposredno na voljo javnosti.

Vsaka različica informacij o protokolu in rezultatih bo shranjena, ob objavi nove različice pa predhodna ne bodo izbrisana, kar pomeni, da bodo vse spremembe zabeležene.

4.6 Določbe za rezultate že končanih kliničnih preskušanj

4.6.1 Klinična preskušanja, ki spadajo na področje uporabe Direktive 2001/20/ES

Informacije o rezultatih kliničnih preskušanjih, ki so se končala manj kot eno leto pred koncem programiranja zbirk iz oddelka 6, je treba vnesti v enem letu po koncu programiranja na podlagi celotnega nabora podatkov (glej oddelek 4.1).

Informacije o rezultatih kliničnih preskušanjih, ki so se končala eno leto ali več pred koncem programiranja iz oddelka 6, se lahko vnesejo na podlagi celotnega nabora podatkov (glej oddelek 3) ali po postopku za klinična preskušanja, ki spadajo na področje uporabe člena 45 Uredbe (ES) št. 1901/2006 (glej spodaj). To je treba storiti v 24 mesecih po koncu programiranja zbirk iz oddelka 6.

4.6.2 Klinična preskušanja iz Uredbe (ES) št. 1901/2006

Za klinična preskušanja iz člena 45 Uredbe (ES) št. 1901/2006 bo na voljo dodaten postopek vnašanja informacij. Za ta klinična preskušanja se lahko informacije o rezultatih za objavo Agenciji predložijo tudi kot izvod članka iz medicinske revije (v obliki datoteke PDF), ki ga odobriti imetnik avtorskih pravic, kot strnjen pregled v skladu s Prilogo I k smernicam ICH E 3 (v obliki datoteke PDF) ali kot drug ustrezen dokument, ki vsebuje informacije iz navedenega strnjenega pregleda (v obliki datoteke PDF). V teh primerih bo v zbirki EudraCT določena skupina polj za opredelitev zadevnega kliničnega preskušanja, kar olajša iskanje in omogoča priložitev datoteke PDF. Te informacije o rezultatih je treba vnesti v 24 mesecih po koncu programiranja zbirk iz oddelka 6.

Informacije o rezultatih kliničnih preskušanj, ki so del dogovorjenega načrta pediatričnih raziskav (člen 41(1) Uredbe (ES) št. 1901/2006), in kliničnih preskušanj, katerih sponzor je imetnik dovoljenja za promet ter vključujejo uporabo zdravila z dovoljenjem za promet pri pediatrični populaciji (člen 46 Uredbe (ES) št. 1901/2006), je treba vnesti v enem letu po koncu programiranja zbirk, če so se navedena preskušanja končala pred koncem programiranja zbirk iz oddelka 6, na podlagi celotnega nabora podatkov (glej oddelek 4.1).

4.7 Neupoštevanje predpisov in netočnost podatkov

Države članice morajo preveriti, ali so bile za klinična preskušanja, ki so jih odobrile, informacije o rezultatih predložene Agenciji.

Klinična preskušanja, za katera 9 mesecev po koncu preskušanja pri pediatrični populaciji ali 15 mesecev po koncu drugih preskušanj (glej oddelek 4.3) informacije o rezultatih niso bile vnesene, bodo označena. Te informacije bodo javno objavljene. Predvideno trajanje preskušanja se navede ob oddaji vloge za klinično preskušanje. Dejanski konec preskušanja se prijavi z obrazcem Izjava o koncu kliničnega preskušanja.

Vse popravke objavljenih informacij vnese oseba, ki je odgovorna za vnašanje navedenih informacij, včasih na zahtevo Agencije.

Če se pri nadzoru izvajanja dobre klinične prakse ugotovi, da obstajajo resni dvomi o pravilnosti in zanesljivosti podatkov o rezultatih, bo Agencija o tem nemudoma obveščena.

Agencija bo še naprej lahko:

— onemogočila javen dostop do informacij,

— opozorila, da informacije o rezultatih morda niso pravilne zaradi neupoštevanje dobre klinične prakse, ali

— zaradi točnosti podatkov ali skladnosti z regulativnimi zahtevami po potrebi v javno dostopno zbirko dodala opombo.

5. PREDSTAVITEV INFORMACIJ O REZULTATIH JAVNOSTI

Vnesene informacije o rezultatih bodo javno objavljene v registru EU o kliničnih preskušanjih zbirke EudraPharm v skladu s smernicami Komisije, kot je navedeno v oddelku 1 (objavljene niso le informacije o rezultatih kliničnih preskušanj stopnje I pri nepediatrični populaciji).

Informacije o rezultatih se objavijo v 15 delovnih dneh od vnosa veljavnega nabora podatkov.

Informacije o rezultatih za vsako klinično preskušanje so povezane z ustreznimi informacijami o protokolu, ki so že shranjene v sistemu.

V primeru naknadnih posodobitev (glej oddelek 4.5) bo javnosti najprej prikazana najnovejša različica, vendar pa so javno dostopne tudi prejšnje različice.

Podatke si je mogoče ogledati neposredno na spletu, na voljo pa so tudi v obliki, ki jo je mogoče natisniti in prenesti.

Spletni vmesnik omogoča orodja za lažje iskanje, branje in brskanje po javno dostopnih informacijah o kliničnih preskušanjih in njihovih rezultatih.

6. IZVAJANJE

Te smernice se začnejo uporabljati, takoj ko bo programiranje ustreznih podatkovnih zbirk končano.

Konec programiranja bo Agencija javno objavila.

(1) UL L 136, 30.4.2004, str. 1.

(2) UL L 378, 27.12.2006, str. 1.

(3) KOM(2012) 369 končno, 17.7.2012.

(4) UL C 82, 30.3.2010, str. 1.

(5) UL C 168, 3.7.2008, str. 3.

(6) UL C 28, 4.2.2009, str. 1.

(7) http://ec.europa.eu/health/documents/eudralex/vol-10/index_en.htm

(8) Člen 41(1) Uredbe (ES) št. 1901/2006.

(9) Prim. opombo 7.

(10) Oddelek 2.2.2 navodil 2009/C28/01.

(11) Za izraz „konec kliničnega preskušanja“ glej oddelek 4 podrobnih navodil CT-1.